ลักษณะการประกอบธุรกิจ

 2.1 ประวัติความเป็นมา

บริษัท กรุงเทพประกันภัย จำกัด (มหาชน) เริ่มประกอบธุรกิจด้านรับประกันวินาศภัยอันได้แก่
การประกันอัคคีภัย ประกันภัยทางทะเลและขนส่ง ประกันภัยรถยนต์ ประกันภัยเบ็ดเตล็ด
รวมทั้งการรับประกันภัยต่อ ตั้งแต่ปี 2490 และได้เข้าจดทะเบียนในตลาดหลักทรัพย์เมื่อปี 2521
บริษัทฯ ได้แปรสภาพเป็นบริษัทมหาชน ตามมติของผู้ถือหุ้นเมื่อวันที่ 1 เมษายน 2536
โดยได้จดทะเบียนเป็นนิติบุคคลตามกฎหมายว่าด้วยบริษัทมหาชน เมื่อวันที่ 1 กรกฎาคม 2536
มีทุนจดทะเบียนชำระแล้ว 200 ล้านบาท หลังจากนั้น มีการเพิ่มทุนจดทะเบียนอีก 2 ครั้ง คือ ครั้งที่
1 จากมติที่ประชุมผู้ถือหุ้นเมื่อวันที่ 3 เมษายน 2545 มีมติให้เพิ่มทุนจดทะเบียนอีก 100 ล้านบาท
รวมเป็นทุนจดทะเบียนชำระแล้ว 300 ล้านบาท และครั้งที่ 2 จากมติที่ประชุมผู้ถือหุ้นเมื่อวันที่ 26
เมษายน 2547 มีมติให้เพิ่มทุนจดทะเบียนอีก 90 ล้านบาท รวมเป็นทุนจดทะเบียนชำระแล้ว 390
ล้านบาท ประกอบด้วยหุ้นสามัญ 39 ล้านหุ้น มูลค่าที่ตราไว้หุ้นละ 10 บาท

 2.1.1 พัฒนาการและความก้าวหน้าที่สำคัญ

รับพระราชทานตราตั้ง เกียรติประวัติสูงสุด

บริษัท กรุงเทพประกันภัย จำกัด (มหาชน)
สำนึกในพระมหากรุณาธิคุณล้นเกล้าล้นกระหม่อมหาที่สุดมิได้ ที่พระบาทสมเด็จพระเจ้าอยู่หัว
ทรงพระกรุณาโปรดเกล้าฯ พระราชทานตราตั้งให้แก่บริษัทฯ เมื่อวันที่ 26 เมษายน 2547
ซึ่งถือเป็นสิริมงคลและเป็นเกียรติประวัติสูงสุดของบริษัทฯ ผู้บริหาร และพนักงานทุกคน
ที่ได้รับพระราชทานพระบารมีปกป้องในครั้งนี้

ตราตั้งพระราชทานนี้เป็นประดุจเอกสารรับรองว่า
บริษัทที่ได้รับพระราชทานได้ประกอบธุรกิจการค้าโดยซื่อสัตย์สุจริต ตั้งอยู่ในศีลธรรม มีหลักฐานมั่นคง
เป็นที่เชื่อถือแก่มหาชนทั้งหลาย และเพื่อเป็นกำลังใจแก่ผู้ประกอบธุรกิจ
อันจะเป็นการส่งเสริมธุรกิจในประเทศให้เจริญก้าวหน้าอย่างมั่นคงตลอดไป

บริษัทฯ ได้ดำเนินการขอพระราชทานตราตั้ง ตั้งแต่วันที่ 25 ตุลาคม 2519 โดยคุณชิน โสภณพนิช
ซึ่งดำรงตำแหน่งเป็นประธานกรรมการในขณะนั้น จวบถึงวันนี้
วันที่ได้รับพระราชทานตราตั้งให้เป็นบริษัทในพระบาทสมเด็จพระเจ้าอยู่หัว จึงนับเป็นเวลาอันมีค่ายิ่ง
ซึ่งบริษัทฯ จะตระหนักถึงคุณค่าและรักษาไว้ซึ่งชื่อเสียงอย่างดีงามสืบต่อไป

รับรางวัลบริหารงานดีเด่น 3 ปีซ้อน

บริษัท กรุงเทพประกันภัย จำกัด (มหาชน) ยังคงครองความเป็นเลิศเสมอมา ล่าสุดได้รับรางวัล
“บริษัทประกันวินาศภัยที่มีการบริหารงานดีเด่น อันดับ 1 ประจำปี 2547” จากกรมการประกันภัย
กระทรวงพาณิชย์ ซึ่งบริษัทฯ ได้รับรางวัลติดต่อกันถึง 3 ปีซ้อน โดยเมื่อปีที่ผ่านมา ได้รับรางวัล
“บริษัทประกันวินาศภัยที่มีการบริหารงานดีเด่น อันดับ 1 ประจำปี 2546” และ
“บริษัทประกันวินาศภัยดีเด่น ประจำปี 2545” รางวัลดังกล่าวพิจารณาจาก
บริษัทประกันวินาศภัยที่มีการบริหารจัดการที่มีประสิทธิภาพ ฐานะการเงินมั่นคง
และดำเนินธุรกิจด้วยความรับผิดชอบต่อลูกค้าและสังคมอย่างต่อเนื่อง

หน้า 7

ปรับรูปลักษณ์กรมธรรม์

หลังจากที่กรุงเทพประกันภัยได้ปรับภาพลักษณ์ใหม่ของสาขาทั่วประเทศ ให้มีรูปแบบสำนักงานที่ทันสมัย
และสะดวกสบายเมื่อลูกค้าเข้ามาใช้บริการแล้ว จึงได้ปรับรูปลักษณ์กรมธรรม์ใหม่ให้มีความทันสมัย
และชัดเจน สอดคล้องกับแนวความคิด Smart Look ด้วย พร้อมกับได้จัดทำสมุดคู่มือ
ซึ่งมีรายละเอียดของเงื่อนไขและความคุ้มครองของกรมธรรม์ประกันภัย
เพื่อเพิ่มความสะดวกต่อการใช้งานของลูกค้า โดยทั้งกรมธรรม์ สมุดคู่มือ และซองกรมธรรม์
จะมีรูปแบบที่เป็นเอกลักษณ์เน้นความเป็นกรุงเทพประกันภัย รวมทั้งบริษัทฯ
ยังได้นำเทคโนโลยีที่ทันสมัยเข้ามาใช้
เพื่อปรับลดขั้นตอนการทำงานและเพิ่มความรวดเร็วในการออกกรมธรรม์

การพัฒนาบุคลากร

บริษัทฯ ได้ให้ความสำคัญกับการพัฒนาบุคลากรเป็นอย่างยิ่ง เพราะเราเชื่อมั่นว่า “คน”
คือทรัพยากรที่มีค่าที่สุดขององค์การ ซึ่งจะเป็นตัวขับเคลื่อนนำพาองค์การสู่ความสำเร็จ บริษัทฯ
จึงได้เน้นการฝึกอบรมให้ความรู้แก่พนักงานทุกระดับ
ซึ่งไม่เพียงแต่เฉพาะทางด้านการประกันภัยเท่านั้น แต่ยังส่งเสริมในด้านการให้บริการลูกค้า
เทคโนโลยี รวมถึงทางด้านอื่น ๆ ที่เกี่ยวข้องกับธุรกิจ
เพื่อให้สามารถนำมาพัฒนากับการทำงานให้เกิดประสิทธิภาพยิ่งขึ้น ซึ่งในปี 2547 บริษัทฯ
ได้มีการจัดฝึกอบรมพนักงานทั้งภายในและภายนอกบริษัทฯ จำนวน 313 หลักสูตร
และยังได้มอบทุนให้กับพนักงานเพื่อศึกษาและอบรมดูงานยังต่างประเทศ รวม 13 ทุน
โดยมีจำนวนวันของการฝึกอบรมเพื่อพัฒนาความรู้ให้กับพนักงานเฉลี่ย 6 วันทำงาน ต่อคน ต่อปี

การพัฒนากรมธรรม์ 

ในปี 2547 บริษัทฯ ได้มีการพัฒนากรมธรรม์
เพื่อให้สามารถตอบสนองความต้องการของลูกค้าในสถานการณ์ปัจจุบันได้อย่างเหมาะสม อาทิ
การประกันภัยอุบัติเหตุส่วนบุคคล บริษัทฯ ได้เสนอแผน Always Care Plus แผนครอบครัวทวีสุข
Family Plus และครอบครัวอุ่นใจ Family Relief Plus ที่ให้ความคุ้มครองการเสียชีวิต
สูญเสียอวัยวะและสายตา และทุพพลภาพ เพื่อสร้างความอุ่นใจให้แก่ชีวิตด้วยความมั่นคงทางการเงิน
นอกจากนี้ บริษัทฯ ได้เสนอกรมธรรม์ประกันภัยความรับผิดสำหรับผู้ประกอบวิชาชีพทางการแพทย์
(Medical Malpractice Liability) ที่ให้ความคุ้มครองกรณีที่แพทย์ต้องรับผิดตามกฎหมาย
อันเนื่องมาจากการรักษาผิดพลาดหรือประมาท ทำให้ผู้ป่วยได้รับบาดเจ็บทางร่างกายหรือจิตใจ
และเสียชีวิต เป็นต้น

หน้า 8

2.  ภาพรวมการประกอบธุรกิจของบริษัท บริษัทย่อย และบริษัทร่วม

การประกอบธุรกิจของบริษัทฯ แบ่งออกเป็น 2 ด้าน คือ

1.  ด้านการรับประกันภัย

ธุรกิจหลักของบริษัทฯ คือ รับประกันวินาศภัยทุกประเภท แบ่งเป็น

-   การรับประกันภัยโดยตรง เป็นการรับประกันภัย ผ่านตัวแทน นายหน้าบุคคลธรรมดา
    นายหน้านิติบุคคล สถาบันการเงิน และลูกค้าโดยตรง

-   การรับประกันภัยต่อจะรับจากบริษัทประกันวินาศภัยอื่นๆทั้งในประเทศและต่างประเทศ

การรับประกันภัย จะแบ่งแยกตามประเภทการประกันภัยได้เป็น 4 ประเภทคือ การประกันอัคคีภัย
การประกันภัยทางทะเลและขนส่ง การประกันภัยรถยนต์ และการประกันภัยเบ็ดเตล็ด

2.  ด้านการลงทุน

ธุรกิจอีกส่วนหนึ่ง คือ กิจการทางด้านการลงทุน บริษัทประกันวินาศภัย
สามารถนำเงินสดคงเหลือไปลงทุนเพื่อแสวงหาผลประโยชน์ โดยจะต้องปฏิบัติตามประเภท สัดส่วน
และเงื่อนไขที่กฎหมายกำหนดโดยเคร่งครัด
ปัจจุบันนี้กฎหมายที่ควบคุมการลงทุนของบริษัทประกันวินาศภัยโดยเฉพาะ ได้แก่
ประกาศกระทรวงพาณิชย์ เรื่องการลงทุนประกอบธุรกิจอื่นของบริษัทประกันวินาศภัย

การลงทุนของบริษัทฯ ส่วนหนึ่งเป็นการลงทุนที่ให้ผลตอบแทนคงที่ ได้แก่ เงินฝากประจำ
ตั๋วสัญญาใช้เงิน พันธบัตรรัฐบาล หรือรัฐวิสาหกิจ หุ้นกู้ เงินให้กู้ยืมโดยมีหลักทรัพย์จำนอง
และเงินให้กู้ยืมอื่นๆ อีกส่วนหนึ่ง เป็นการลงทุนในหุ้นทุน ทั้งที่จดทะเบียนในตลาดหลักทรัพย์
และหุ้นนอกตลาด หลักทรัพย์ ตลอดจนทุนในหน่วยลงทุน
ซึ่งออกโดยบริษัทหลักทรัพย์จัดการกองทุนรวมต่างๆ การลงทุนของบริษัทฯจะคำนึงถึงสภาพคล่อง
ความมั่นคง และเสถียรภาพของการลงทุนเป็นหลัก

หน้า 9

 2.3 โครงสร้างรายได้

[]

หน้า 10

2.4 เป้าหมายการดำเนินธุรกิจ

การดำเนินธุรกิจปี 2547 บริษัทฯ
กำหนดวิสัยทัศน์ที่จะเป็นผู้นำอันดับหนึ่งในธุรกิจประกันวินาศภัยของประเทศไทย
โดยเน้นฐานการเงินที่แข็งแกร่งและผลประกอบการที่ดีเยี่ยม
และให้ความสำคัญกับการสร้างความพึงพอใจของลูกค้า คู่ค้า รวมทั้งผู้ถือหุ้น

ผลการรับประกันภัยในปี 2547 เพิ่มขึ้นร้อยละ 4.5 จากปี 2546
แต่ยังคงต่ำกว่าเป้าหมายที่กำหนดไว้ร้อยละ 8.8 โดยการประกันภัยที่มีอัตราการขยายตัวสูงสุดคือ
การประกันภัยสินค้า ขยายตัวร้อยละ 20.4 สำหรับการประกันภัยที่มีอัตราการขยายตัวลดลง คือ
การประกันภัยเบ็ดเตล็ด ลดลงร้อยละ 3.4 จากปีที่ผ่านมา
เนื่องจากเบี้ยประกันภัยอากาศยานลดลงค่อนข้างมากจากการปรับลดอัตราเบี้ยประกันภัย
ประกอบกับเงินบาทแข็งค่าขึ้น
รวมทั้งมีการปรับลดอัตราเบี้ยประกันภัยการเสี่ยงภัยทุกชนิดต่อเนื่องจากปีที่ผ่านมา

ด้านผลประกอบการ บริษัทฯ มีกำไรสุทธิจากการประกอบการปี 2547 เท่ากับ 611.0
ล้านบาทลดลงจากปี 2546 ร้อยละ 3.2 ซึ่งกำไรที่ลดลงส่วนใหญ่เนื่องจากค่าสินไหมทดแทนที่เพิ่มขึ้น

ด้านความพึงพอใจของลูกค้าและคู่ค้า
ได้กำหนดให้ทุกหน่วยงานกำหนดมาตรฐานการให้บริการแก่ลูกค้าและคู่ค้า
และคอยตรวจสอบผลการดำเนินงานเปรียบเทียบกับมาตรฐานที่กำหนดไว้อย่างสม่ำเสมอ
โดยผลการดำเนินงานมากกว่าร้อยละ 90.0 สามารถทำได้ตามมาตรฐานที่กำหนดไว้
และมีคำร้องเรียนจากลูกค้าและคู่ค้าต่ำกว่าเป้าหมายที่กำหนดไว้ถึงร้อยละ 17.0
และผลสำรวจความพึงพอใจในการให้บริการแก่ลูกค้าและคู่ค้าปี 2547 เพิ่มขึ้นจากปี 2546
มากกว่าร้อยละ 2.0

เป้าหมายการดำเนินธุรกิจในปี 2548 บริษัทฯ กำหนดเป้าหมายเบี้ยประกันภัยรับรวม
ขยายตัวในระดับไม่ต่ำกว่าร้อยละ 12.0 โดยกำหนดเป้าหมายเบี้ยประกันภัยเพิ่มขึ้นทุกช่องทาง
ทั้งการขยายงานโดยตรง และการขยายงานผ่านพันธมิตร
โดยกำหนดกลยุทธ์การพัฒนาผลิตภัณฑ์ให้เกิดความแตกต่างกันในแต่ละกลุ่มลูกค้ามากยิ่งขึ้น
การเพิ่มทางเลือกในการเลือกซื้อความคุ้มครอง รวมทั้งการปรับเพิ่มวงเงินในการรับประกันภัย

ในด้านการวางแผนการดำเนินงาน บริษัทฯ
ได้ปรับกลยุทธ์ในการดำเนินโครงการขยายเบี้ยประกันภัย
โดยกำหนดให้มีการจัดทำโครงการร่วมกันระหว่างหน่วยงานด้านการตลาดและหน่วยงานด้านรับประกันภัย
เพื่อให้เกิดการร่วมมือในการผลักดันให้โครงการบรรลุตามเป้าหมายที่กำหนดไว้
ทั้งการเพิ่มจำนวนลูกค้าใหม่ และการสร้างความสัมพันธ์กับลูกค้าที่มีอยู่เดิม
เพื่อให้เกิดการซื้อซ้ำหรือซื้อเพิ่มของลูกค้าเดิม
รวมทั้งจัดให้มีกิจกรรมส่งเสริมการขายเพื่อกระตุ้นยอดขาย

หน้า 11